Никой няма да мълчи | webcafe.bg
13.07.2012, 12:26 (обновена 14.07.2012, 22:03)
Игричките на Доброто и Лошото ченге. Чакаме какво ще каже докладът на Европейската комисия за състоянието на правосъдието и вътрешния ред в страна, където съдиите излизат на улицата в знак на протест срещу политическия натиск
Дори и президентът зае позиция
Притеснен съм, когато съдиите в България протестират. Няма как да не съм обезпокоен от поредното решение, което създава усещането и съмненията за степен на необективност.
От парламентарната трибуна опозицията осъди намесата на управляващите в работата на ВСС и натиска им върху съдебната система.
"За пореден път ВСС изпълни политическа поръчка и компрометира отново себе си като съдебна власт", заяви в декларация от името на Синята коалиция съпредседателят й и лидер на ДСБ Иван Костов. "ВСС уволнява един съдия за забавени мотиви по дела, прави забележка на друг за 43 сходни нарушения".
"Месеци наред министър Цветан Цветанов води публична война с уволнената съдийка. Под формата на загриженост за съдебната система министърът се разправя с неудобните за властта магистрати и поставя на ключови места свои приятели".
"Синята коалиция не пледира невинност на съдия Мирослава Тодорова. Това не е наша компетентност", посочи Костов. "Премиерът Борисов набеди ВСС в провокация. Провокаторите са самият премиер и дясната му ръка Цветанов. Техните цели са да прехвърлят своята отговорност за жалкото състояние на съдебната система върху отиващия си и силно компрометиран ВСС, второ, да внушат страх от бъдещи репресии", казват сините.
От името на ДПС зам.-председателят Лютви Местан поиска да бъде огласен списък с всички съдии с просрочени дела. В него да пише за какъв срок за просрочени и колко са. На първо място в този списък да са съдии на ръководни длъжности.
Не може законът да действа само когато някой има полза от него", каза от името на Коалиция за България депутатът Янаки Стоилов. По думите му ГЕРБ управлява "олигархичната форма на управление все повече преминава в тоталитарна форма на управление".
С друг аршин
Из статия на Петя Владимирова в Дневник.бг
...След проверката на Наказателното отделение на Софийския градски съд Инспекторатът на ВСС предложи за наказание 9 съдии. ВСС санкционира от тях четирима, най-тежко - Мирослава Тодорова - с двегодишно намаление на заплатата, най-леко - председателя на СГС Владимира Янева, със забележка. А Петя Крънчева дори беше избрана за зам.-председател и шеф на Наказателното отделение, просто защото така поиска Янева - семейна приятелка на вътрешния министър.
Бате Бойко го е страх от нас
За една друга отговорност
Българската прокуратура може да се похвали с изключително нисък процент оправдателни присъди на фона на европейската тенценция за 10%. През 2011 г. "невинен" са чули едва 2,4% от хората, които са били изправени пред съда у нас. Осъдените са 48 108.
Докладът на държавното обвинение за 2011 г. сочи, че 1/4 от всички внесени в съда прокурорски актове са за шофиране в нетрезво състояние и нарушаване на Закона за движение по пътищата от хора, които са с отнети книжки за други провинения.
Това са елементарни дела, които увеличават процента и на разкритата и на наказаната престъпност. Но не помагат с нищо за промяна на усещането за безнаказаност и липса на справедливост.
В същото време в съда се сриват процеси, които са знакови за работата на прокуратурата. И които Брюксел следи като мерило за качеството на съдебната ни система.
Страшно е, когато не в Беларус, а в страна-членка на ЕС, определена като демократична, съдии протестират на улицата заради политически натиск върху съдебната система. Не се е случвало в нито една такава страна.
Нали помните думите на оня пастор по време на нацизма, който казал: "Когато арестуваха комунистите - аз мълчах, когато арестуваха социалдемократите - аз мълчах, когато арестуваха евреите - аз мълчах, когато дойдоха за мен - нямаше вече никой, който да се застъпи за мен."
Слава богу, въпреки че по медийните високоговорители са надули до 120 децибела (границата на оглушаването) какви ги говори вицепремиерът Цветан Цветанов и сие, намериха се куражлии - млади съдии, които се застъпиха за колегата си Мирослава Тодорова. Съдийката, уволнена от Висшия съдебен съвет (ВСС) без опит да се предложи най-напред по-ниско наказание - например понижение, заради изтъкнатите просрочия на дела. Председател на Съюза на съдиите в България.
В отворено писмо съдиите казват, че Тодорова е единственият съдия, уволнен за три просрочени акта. "Известно е, че тя е честен и достоен човек и че проявява общопризнат и изключителен професионализъм в съдийските си задължения", казват колегите й. Двойният стандарт беше изтъкнат и в парламента, където дори поискаха списък на съдиите и броя на просрочените им дела. (Виж вдясно.)
Мирослава Тодорова е един от малцината магистрати, дръзнали да се опълчат на постоянния натиск и опит за компрометиране на МВР на съда. Преди пет месеца тя заведе дело за клевета срещу вътрешния министър Цветан Цветанов, обвинил я, че обслужва мафията.
Браво на тримата, поискали уволнението й. Наказателният отряд: Божидар Сукнаров, Светла Данова и Димитър Фикиин, с чието предложение за дисциплинарно уволнение 19-има от от ВСС са се съгласили. (Само трима са гласували против, а двама са се въздържали.) Цветанов ще ги запише в халваджийското тефтерче, да ги има предвид за по-нататъшна употреба.
Случката идва в разгара на избор за делегати за нов Висш съдебен съвет - и в навечерието на доклада на ЕК за правосъдието и вътрешния ред, който ще излезе на 18 юли. И "Цвъкитата", както вече наричат верноподаниците в съдебната система, решиха да покажат сила и "да вземат страха" на инакомислещите. Наред със задкулисните игри при изборите. Сигурно са мислели, че Брюксел ще разчете действията им като справедливи и правилни.
Но непрогнозираният отпор на съдиите подплаши властта. И премиерът Бойко Борисов, който в такива случаи го играе доброто ченге, мигновено даде на заден, като набеди ВСС, който, по думите му, бил независим - в провокация. Нали чакаме поредния доклад на Брюксел по линия на мониторинга над правосъдието и вътрешния ред.
Куражът на подписалите се под откритото писмо в защита на Тодорова е силен шамар и за тези, които оглушително мълчат. Като главния прокурор Борис Велчев и председателя на Върховния касационен съд Лазар Груев. Представете си реакциите, които ще предизвикат в Брюксел коментари от техните уста и оценки за действията на ВСС.
Георги Колев, председателят на ВАС и преди това шеф на Тодорова като председател на Софийски градски съд не го броим - него го брои Цветанов в тефтерчето си. (Колев има принос делото на Батко да стигне до първия фалстарт.)
Самата Мирослава Тодорова ясно заявява в писмената си защита, че след като я наказват, е редно да се поиска санкция за Колев, тъй като е била "поставена в извънредни условия на труд, за които не нося никаква отговорност". Не е имала нито кабинет, нито компютър в СГС, гледала е в пъти повече дела от колегите си и е преподавала на младите съдии.
А на двамата "мълчаливци" им предстои край на мандата - на Велчев по-скоро, през януари 2013-а, и вероятно очакват кариерен бонус заради мълчанието си. За главния прокурор някои предричат Конституционния съд.
Спомняте ли си записа на медийния бос Любомир Павлов, изтекъл в "Преса"-та. В него Павлов казва: "... От него (от Цветанов - б.р.) зависи кой ще остане в прокуратурата, кой ще напредне нагоре и кой ще си отиде! Знаеш, че сега се избира ВСС. От него зависи съдбата им в професионалния живот". Чест прави обаче на Асоциацията на прокурорите, че в публична позиция защити Тодорова.
А фактът, че да протестират на улицата излязоха съдии дава надежда, че не всичко е загубено и не дебнат отвсякъде Цвъкита.
И всичко това в условията на мониторинг от Брюксел. Представете си, ако (безсрочният) механизъм за наблюдение на работата на правосъдието и МВР го нямаше...
А в кулоарите на парламента правосъдният министър Диана Ковачева заяви днес, че Висшият съдебен съвет (ВСС) трябва да намери начин да преразгледа решението си за съдия Мирослава Тодорова - от гледна точка на обективност. Ковачева е председателстващ ВСС, но по закон не участва в гласуването. Въпреки това що мълча досега -денонощие след решението изведнъж прозря необективност или просто поддаква на премиера?
Ако ВСС преразгледа решението си, най-добре после да се саморазпусне предсрочно. Защото и изявлението на Ковачева си е политически натиск, нали - по закон изпълнителната власт не може да се меси в решенията на ВСС (?!!!).
Има и друг вариант - да реже със същата мярка и други провинили се като Тодорова съдии. И тогава да не подминава със забележка семейната приятелка на Цветанов.
Oще: всс мирослава тодорова правосъдие протести съдебна система съдии уволнение цветан цветанов
16 Plamen Dimitrov Mikov | 16.07.201208:32
Имам чувство .че само симпатизантите на ГЕРБ останаха нормални хора ,останалите се надпреварват за приза олигофрен на републиката. И колкото по никой не ги забелязва толкова по големи простотии пишат .Остави това ама се имат и за оргинални в своите очи ,както и на една две еко ориентирани млади другарки от приятелския кръжец.Лошото за всички останали които се опитват да живеят без да се въргалят по Орлов мост е ,че колкото по отиваме до изборите нагодина толкова повече простотии ше ни заливат от "свободната преса" .
Регистриран на: 15.07.2012, 00:01
15 Georgi Petkov | 15.07.201200:20
Еее, на мен ми се струва че доста прибързано да се правят такива изводи и обвинения, не ми се вярва от "Герб" да са толкова глупави че да се сготвят сами.
Дори да я уволнят, какво толкова, да не би да остане гола и боса или на улицата, какво устата и по този начин не могат да и затворят. Такава адвокатска кариера ще си спретне че даже ще си е по добре.
Не мога да се нарека фен на "герб" но и те като всички хора си имат силни и слаби страни, успехи и неуспехи. И на тях им миришат чорапите понякога.
Няма доказателства че е имало натиск от страна на Цветанов.
14 MacAllister | 14.07.201222:31
Трябвало все от някъде да се започне? Ок, но кой да започне - в чии ръце даваш ти правото да разрушава разделението на властите и дори да стои над закона? Натоящата власт дойде на крилете на жаждата за отмъщение срещу крадците, но кому се дава правото да разруши общия ни дом, за да донесе мъст - партия водена от човек, който е бил съдружник с едни от най-големите престъпници (не е жълт вестник а Държавен вестник), човек който е започнал кариерата си в ДС, културен министър "главен Мултак" и т.н. и т.н. Нима такива извънредни привилегии трябва да се дават на такива хора без дори да се иска от тях обяснение защо ги заслужават? Действията им показват, че те или са пълни идиоти и не осъзнават, че структурата на Републиката е над тях самите или играят игра, която не е "все от някъде трябва да се започне", а е по-скоро "сега да ви довършим". Драги ми Божидаре, отново и отново ти напомням - отмъщението е лош съветник, да му служиш дори и срещу заплащане е винаги беда и за теб лично и за всички заедно. Щом ще даваме на тия личности пълномощия да не се отчитат, да не биват наказвани за дребните им провинения, за да се справят с ламята (три или повече глава) не мислиш ли, че преди туй трябва да чуем от устите им нещо много по-подробно от "аз жълта преса не чета" като изпит на тема "Защо аз Б.Б и аз Ц.Ц. заслужавам доверие да правя каквото е необходимо без никому да се отчитам и без да следвам закона".
13 Gastaroll | 14.07.201218:56
Без значение каква е Мирослава Тодорова наказанието, което й бе отсъдено е пресилено и очевидно политическа поръчка.
Ако съдия Тодорова е нарушила закона, то нека се докаже първо и след това да последва присъда. Ако приемем, че е покровителствала огранизираната престъпност, то уволнението и също не би било справедливо, защото не е затвор.
Така че нека не се опитваме да водим някаква очерняща кампания и да обявяваме всички за виновни по подразбиране. Цв. Цв. като страхлив фиСкултурник избърза да извади тоягата за страх на всички останали.
На последно място нека не забравяме, че дори и доказаните престъпници имат право на отговор, изслушване, адвокат.
До колко обаче съдия Тодорова е виновна можем да съдим по реакцията на колегите й.
12 vanko1 | 14.07.201211:59
боби, май нещо забравяш, че съдиите съдят по това, което им е събрало МВР и прокуратурата в папките, негодно ли е, значи и присъдата ще е боклук, що Цвъ Цвъ не говори за качеството на работата на следствието и прокуратурата, нали виждаш колко са им годни доказателствата - вифаджийски, и това често е съвсем умишлено...
11 Aaauaa | 13.07.201218:50
аз съм съгласен, ама така ми идва една приказка веднага на ум: една п(т)ичка пролет не прави. То да има как ... ама при нас освен за Витоша май за друго не се протестира напоследък
10 Божидар Гюлмезов | 13.07.201218:38
Тя, че е виновна - виновна си е, ама хайде някой да ми покаже в България неподкупни магистрати
Затова все от някъде трябва да се започне, а какъв по-голям старт от това да се покаже че и "шефката" не е защитена вече.
Който прибирал рушвети - прибирал. Да ги подкарват всичките по ред на номерата, писнало ни е от червени съдии.
9 Aaauaa | 13.07.201218:02
Borracho аз не съм запознат. Учуден съм, че ти си запознат. Като оставим настрана средствата за масова (дез)информация, откъде имаш сведения кой бил мутренска к**ва и кой не ?
Случаят е фрапантен поради двойните мерки, които в България си се прилагат повсеместно. Дано да не съм прав
8 peta_wawa | 13.07.201217:58
Не мога да разбера това обмислени ходове ли са, защото гърмят от двете страни като палестински снаряди! Едни мислят че съдийката си го заслужава, други че това е долна чистка на Цв.Цв, едни одобряват плащането на вноски преди сделки с имущество, други реват - неправда! Другари Гербери, това не е политика, това е хаос! Върви се към гражданско неподчинение и предсрочни избори.
7 Bobby_gBG | 13.07.201217:10
В отворено писмо съдиите казват, че Тодорова е единственият съдия, уволнен за три просрочени акта
Аман от тенденциозни лъжи. Три са фрапантните примери, сумарно са с 50 повече!